Talle steeds warm onder die kraag oor foto van hondDie polisie sê hoewel dié foto van die hond misleidend mag wees, kan hulle bevestig dat die hond in die foto nié dood is nie. Foto: Facebook Die stof oor ŉ foto van ŉ motoris wat ŉ hond aan sy pote vashou en by ŉ motorvenster laat uithang, het steeds nie gaan lê nie. Maroela Media het vroeër berig dié voorval het hom vroeër vandeesweek op Mohammed Desaiweg in Fairview in Port Elizabeth afgespeel. Ondanks gerusstelling deur die Animal Welfare Society in Port Elizabeth dat die hond op dié foto springlewendig en gesond is, glo talle sosialemediagebruikers egter steeds dat die hond óf dood óf mishandel is. Dít nadat ŉ tweede foto aan die lig gekom het van die eienaar van die hond wat die dier aan sy agterpote vashou terwyl hy hom oënskynlik in die kattebak van die motor laai. Talle lesers het Maroela Media genader en wou terstond weet hoe die motoris se weergawe van gebeure dan met dié foto ooreenstem. Verskeie meen dit lyk asof die hond wat in die kattebak gelaai word dood is. Hannes Stander, bestuurder van die Animal Welfare Society in Port Elizabeth, het Vrydag weereens aan Maroela Media bevestig dat die hond op die foto beslis nie dood of beseer is nie. “Nadat die voorval onder ons aandag gekom het, was ons al drie keer by die eienaar van die hond se huis. Daar is niks verkeerd nie, die hond is geensins mishandel of verwaarloos nie,” het hy gesê. Hy is wel bewus van die tweede foto van die hond wat in die kattebak gelaai word en mense warm onder die kraag het. Hy sê die ooggetuie wat die foto geneem het en die eienaar van die hond se weergawes van wat gebeur het, stem ooreen. “Die hond het weggehardloop van die huis af en die eienaar het die hond gaan soek nadat sy kinders hom ingelig het die hond is weg. Hy het die hond gevind en opgelaai. Terwyl hulle gery het, het die hond by die venster van die motor uitgespring en hy het hom aan sy pote gegryp om te keer dat hy op die teerpad val. Hy het toe stilgehou, uitgeklim en die hond in die kattebak gesit vir die kort entjie huis toe om te verhoed dat die hond weer uitspring,” sê Stander. Die eerste foto wat ‘n herrie op sosiale media veroorsaak het. (Foto: Facebook) “Dit mag dalk vergesog klink, maar dit is wat die eienaar van die hond en die ooggetuie aan die polisie gesê het.” Hy sê beamptes van die Animal Welfare Society het daarna die eienaar van die hond se huis drie keer besoek om doodseker te maak dat geen dieremishandeling plaasvind nie en was heeltemal tevrede met die omgewing en toestande waarin die hond hom bevind. “Maar die mense bly maar kwaad, hoor. Sjoe, hier in die Baai is die mense ontsteld!” sê hy. Kol. Priscilla Naidu, woordvoerder van die polisie, het vroeër aan Maroela Media gesê iemand (nie die ooggetuie wat die foto geneem het nie) het ŉ saak van dieremishandeling by die polisie aanhangig gemaak nadat die foto’s op sosiale media versprei is. Die polisie het die motoris en ooggetuie opgespoor en verklarings by hulle afgeneem. Die saak is daarna na ŉ senior openbare aanklaer verwys vir ŉ beslissing. Naidu het Vrydag ook aan Maroela Media bevestig dat die hond nié dood is nie. “Die foto is misleidend, maar die hond is nie dood nie. Ons kan dit met sekerheid bevestig.”